Naurukyyhky

Naurukyyhky (Streptopelia risoria) on saharanturturikyyhkyn kesymuoto, jota pidetään joskus omana lajinaan.

Tuntomerkit
Naurukyyhky on 27–29 cm pitkä. Se muistuttaa hyvin paljon turkinkyyhkyä, mutta on tätä pienempi ja lyhytpyrstöisempi, ja sen höyhenet ovat vaaleamman beigenharmaat ja vatsa on lähes valkoinen. Kaulansivulla oleva musta juova on yleensä leveämpi ja pyöreämpi kuin turkinkyyhkyllä.

Naurukyyhkystä on jalostettu myös värimuotoja, joista tunnetuin lienee kokovalkoinen värimuoto. 

 Lemmikkinä 
Naurukyyhkyä pidetään sekä sisälemmikkinä asuintiloissa kuin myös puolilämpimissä tiloissa kuten talleissa. Täysin vailla lämmitystä niitä ei tule pitää, eikä naurukyyhkyjä voi viestikyyhkyjen tapaan lennättää ulkona vapaana. Naurukyyhkyjen lemmikkiominaisuuksiin kuuluu lempeys ja helppo kesyyntyvyys, toisaalta luonteen vaikeana puolena on myös taipumus hormonaalisuuteen: koirailla äänekäs kosinta, jopa aggressiivisuus, naarailla taas jatkuva muniminen. Kyyhkynomistajien arkeen kuuluukin tarkoituksellinen hormonaalisuuden laskeminen, esimerkiksi eliminoimalla pesäpaikkoja ja -tarvikkeita. Nykyaikaisen lemmikkilinnunpidon kriteerit koskevat myös naurukyyhkyä: se tarvitsee lajitoverin seuraa, lintulampulla valaistun suuren häkin, päivittäistä vapaanaoloa turvallisessa sisätilassa, lajityypillisen ruokavalion, lajille sopivia virikkeitä ja lempeät, lintulähtöiset käsittely- ja koulutustavat ihmisiltä. Laji ei kuulu CITES-säätelyn pariin, joten Suomen sisällä se ei tarvitse papereita ostoon, myyntiin tai pesitykseen.

Lähteet

Luokka:Kyyhkylinnut
Luokka:Lemmikkilinnut